David Spiteri Gingell, li għandu l-kundizzjoni bipolar, stqarr li kważi kkommetta suwiċidju darbtejn. Filwaqt li rrikonoxxa li biex isib is-saħħa jkampa ġurnata b'ġurnata irid jiġġildilha ħafna, huwa qal li l-kundizzjoni tiegħu hija stramba ħafna għax filli ma jkollu aptit jagħmel xejn, u filli jaħdem u jtella' ħafna xogħol. Spiteri Gingell li sar jaf bil-kundizzjoni 20 sena ilu, qal li, "l-aqwa mod biex tkampa u ma tħossokx waħdek, huwa li jkollok nies li jridu jgħinuk. Dan jista' jsir biss jekk tkun onest dwar il-kundizzjoni…" Spiteri Gingell qal ukoll li ħadd ma jista' jifhem minn xiex ikun għaddej il-bniedem jekk dan ma jitkellimx. Hu u jiftaħ qalbu dwar l-esperjenza tiegħu, stqarr li kien imlaħħaq f'numru ta' impjiegi kemm f'Malta kif ukoll barra minn Malta. Spjega wkoll li l-kundizzjoni ġġiegħlu jkun erratiku, li mhux dejjem ikun possibbli li n-nies ta' madwaru jifhmuh, u li ma jagħmlilhomx ħajjithom faċli. Marilyn Mintoff, mistiedna oħra tal-programm, qablet ma' dak li qal Spiteri Gingell, u spjegat li dak li jkun ma jindunax li għandha l-ansjetà għax xorta waħda tibqa' titbissem, tkompli man-nies, u taħdem f'xogħolha, li ddeskrivietu bħala r-rimedju tagħha. Minkejja dan, Mintoff saħqet, dawn il-problemi xejn ma jagħmlulha ħajjitha eħfef. Jekk tħossok qed tbati minħabba saħħa mentali, tista' ċċempel fuq il-helpline 1770 ta' Richmond Foundation. Hemm tista' ssib l-għajnuna ta' professjonisti li qegħdin hemm 24 siegħa. Richmond Foundation għandhom ukoll servizz online ta' chatting, OLLI.chat, li tista' taċċessa hawn . Id-diskussjoni sħiħa tista' tara hawn taħt: .td_uid_3_60c8721f8c8ce_rand.td-a-rec-img{text-align:left}.td_uid_3_60c8721f8c8ce_rand.td-a-rec-img img{margin:0 auto 0 0}